El Festival arriba carregat de debuts de grans figures com la de Florian Boesch, Julia Kleiter i Malyn Byström, sense oblidar el ja imprescindible Matthias Goerne que protagonitzarà un dels dos concerts que orbitaran al voltant de l'Any Beethoven
Avui s'ha presentat la 28a edició del festival de música Schubertíada a Vilabertran, que compta amb el suport de l'ICEC a través de la línia d'alt interès cultural i on s'ha donat a conèixer la programació de concerts, conferències i les novetats de l'edició d'enguany que se celebrarà del 14 al 30 d'agost a la Canònica de Santa Maria de Vilabertran i a Castelló d'Empúries.
La nova edició, que constarà de 18 concerts, es focalitza en dos eixos, la cançó poètica i el quartet de corda, un conjunt instrumental que viu un dels moments més dolços de la seva història amb un esclat de formacions que desfilaran per la Canònica.
El Festival arriba carregat de debuts de grans figures com la de Florian Boesch, Julia Kleiter i Malyn Byström, sense oblidar el ja imprescindible Matthias Goerne que protagonitzarà un dels dos concerts que orbitaran al voltant de l'Any Beethoven.
A la presentació a Palau Moja, hi han intervingut el president la Fundació Banc Sabadell, Miquel Molins; el president de l'Associació Franz Schubert, Jordi Roch; el director de l'Agència Catalana del Patrimoni Cultural, Josep Manuel Rueda; el director de l'Àrea de Música de ICEC, Xavier Cester, i el director de la Schubertíada, Víctor Medem.
També hi ha participat dos dels protagonistes, el compositor Jordi Cervelló i el pianista Francisco Poyato.
Xavier Cester ha afirmat que en aquest festival "tens garantia que els artistes són de qualitat i on es crea un clima únic entre l'espai i aquests'.
Un dels eixos de l'edició d'enguany de la Schubertíada és el cicle de quartets de corda, el gènere rei de la música de cambra.
El cicle arrencarà a la Canònica de Santa Maria de Vilabertran amb l'actuació d'un Premi Nacional de Música, el Cuarteto Quiroga, amb les seves interpretacions apassionades de Haydn, considerat el pare del quartet de corda i amb el quintet de Schubert, obra mestra absoluta amb el famós Adagio on el temps s'atura.
També destaquen altres formacions que estan en plena ebullició creativa com ara Quatuor Hanson i col·laboradors de primera fila per enriquir els programes, com ho són Barry Douglas, Anna Puig o Erica Wise.
Qui no faltarà a la cita empordanesa és El Quartet Casals, un referent per a tots els músics que participen en aquest cicle de quartets a la Schubertíada, corona aquest recorregut amb el concert de cloenda del festival.
Un cop més, deixaran empremta amb dos compositors claus del seu repertori, Haydn i Mozart.
Tancaran el programa amb el darrer quartet de Mendelssohn, de gran dramatisme i intensitat.
L'altre eix al voltant del qual pivotarà la 28a Schubertída és la cançó poètica, que serà de primer nivell.
Juliane Banse interpretarà un nou Viatge d'Hivern en clau femenina acompanyada per una de les personalitats més lligades al Festival empordanès com és el pianista Wolfram Rieger.
A més, tindrem el debut a Vilabertran d'un talent escollit, Konstantin Krimmel, que s'acompanyarà per Doriana Tchakarova amb un programa de Schubert, Loewe i Schumann.
Un altre dels liederistes que trepitjaran per primer cop la Canònica serà Florian Boesch que interpretarà el clàssic La bella molinera.
Andrè Schuen torna a Vilabertran després de dos anys, convertit ara en una estrella mundial i ho farà acompanyat de Daniel Heide i amb un programa de Schubert i Mahler.
La Schubertíada se suma enguany a la celebració de l'Any Beethoven que commemora el 250è aniversari del seu naixement.
Ho fa de la mà de Matthias Goerne que s'afegeix a l'homenatge i col·labora amb el Cosmos Quartet, una formació catalana premiada en nombrosos concursos internacionals i amb una projecció de gran volada.
Junts protagonitzaran una apassionant i contrastada sessió de música de cambra i cançó poètica de Beethoven.
També participarà en l'homenatge el pianista Francisco Poyato que lidera un projecte que pretén donar a conèixer les adaptacions que Beethoven va fer de les cançons populars europees.
Hi participaran Mireia Tarragó, Helena Ressurreiçao, Eduardo Mas i Ferran Albrich, a més d'Elena Rey (violí) i Erica Wise (violoncel).
Finalment, una de les cites més originals d'aquesta edició és la que proposen Anton y Maite, un duo de piano excepcional que servirà per mostrar la riquesa del repertori a quatre mans.
Totes aquestes actuacions tindran lloc a la Canònica de Santa Maria de Vilabertran, excepte dos concerts que se celebraran, per primer cop a Castelló d'Empúries: el 14 d'agost amb el Keybart Ensemble i el 24 d'agost amb Joan Seguí, orgue.
Pel que fa a les conferències, s'hi ha programat tres i tindran lloc a la Sala Capitular de la Canònica de Santa Maria de Vilabertran.
D'una banda "Winterreise amb veu de dona", a càrrec d'Antoni Colomer, dilluns 17 d'agost a les 19.30 h.
Colomer analitzarà si pot una actriu encarnar el rol de Hamlet o de Lear i si, tal com defensa un corrent crític, una veu femenina no pot interpretar un mite del repertori liederístic com Winterreise.
De l'altra, "El poeta Friedrich Rückert, entre l'Orient i la música", anirà a càrrec de l'escriptor Raül Garrigasait, dijous 22 d'agost a les 19.30.
Garrigasait analitzarà la figura de Friedrich Rückert (1788-1866) un dels intel·lectuals alemanys més desconeguts i fascinadors del seu temps.
El nombre de compositors que han deixat d'escriure música en plena maduresa, bé per decisió pròpia, bé empesos per les circumstàncies, no és petit, tal com explicarà Silvia Pujalte a "Henri Duparc, la música de l'ànima" la tercera i última conferència programada el 29 d'agost a les 19.30 h.
La venda d'entrades de la Schubertíada a Vilabertran 2020 es realitzarà a través del web www.schubertiada.cat.
Un altre punt de venda serà Joventuts Musicals de Figueres, pels socis de l'entitat.